Matovič, Igor, poslanec NR SR (2013-05-28):
Vážená pani predsedajúca, milé kolegyne, milí kolegovia, priznám sa, užívam si plné auditórium. Ale budem stručný, dobre? Každopádne by som chcel iba tak trošku zosumarizovať, čiže posunúť sa rok dozadu. Deň po voľbách váš predseda strany, ktorú tu hájite, je vás tu 83, prisľúbil verejne pred 5,4 miliónmi ľudí, pred 4 miliónmi ľudí, dospelých občanov Slovenskej republiky, post NKÚ a ÚVO patrí opozícii. A bol to podľa mňa verejný prísľub. Ak vy rešpektujete a považujete premiéra Slovenskej republiky, a ja takisto ho rešpektujem ako jedného teda z najvyšších činiteľov a reprezentantov Slovenskej republiky, myslím si, že bolo by správne, aby takýto človek dodržal slovo. A je veľmi zbabelé, ak sa behom roka ukázalo, že to slovo jednoducho nie je ochotný dodržať a hľadá si ako malé decko výhovorky, prečo slovo nedodrží. Mrzí ma to. Priznávam, uveril som v takej nejakej eufórii alebo oblbnutí, alebo neviem, ako to nazvať, keď vystupoval veľmi ústretovo, pozýval si všetkých na nejaké prvé stretnutia, naozaj som Robertovi Ficovi uveril, že to myslí vážne, že tieto posty, alebo že bude taký ústretový voči opozícii a že Slovensko konečne po 23-ch rokoch zažije inú dobu. Dobu, kedy sa stretne opozícia s vládnou mocou, sadnú si spoločne za stôl a spoločne sa budú baviť, možno o Zákonníku práce, o daňových, odvodových zákonoch, ale takisto, kde sa budú rešpektovať nejaké pravidlá, kde si tá vládna moc pozrie síce zákon, že áno, mohli by sme si zvoliť ľudí, ktorí nás budú kontrolovať, ale my uznáme sami, dobrovoľne uznáme, že asi to nie je správne si voliť človeka, ktorý nám má pozerať na prsty, a povieme: dobre, opozícia, vyberte nám toho človeka a my ho budeme rešpektovať, my ho zvolíme. Potom nasledovali nejaké stretnutia. Ja stále v tej nejakej, v tej nádeji, že Robert Fico to myslel vážne, a myslím si, že vtedy na tom stretnutí to bolo cítiť aj od ostatných predstaviteľov opozície, že aj ostatní si mysleli, že asi fakt to myslí vážne, a boli sme prekvapení, tak na tých stretnutiach sme sa mali dohodnúť na tom, kto bude nominovať, či teda na, niekoho na šéfa ÚVO, či niekoho na šéfa NKÚ. My sme za „obyčajných“ z toho vycúvali s tým, že neboli sme presvedčení o správnosti toho, že obsadzovať tento post politicky, ale zas na druhej strane nechceli sme hádzať opozícii nejako polená pod nohy, tak sme povedali: okej, dohodnite sa vy, my budeme rešpektovať vášho kandidáta, keď si vlastne štyri opozičné strany kandidáta na tieto posty dohodnú. Ako dopadlo ÚVO vieme veľmi dobre. Veľmi rýchlo sa asi Robert Fico spamätal, že je to veľmi nebezpečné pri verejných obstarávaniach, ak by mu na prsty pozeral naozaj niekto nezávislý alebo, nebodaj, ešte z opozície a nie z jeho vlastnej strany. Pri NKÚ boli vlastne štyri voľby. Pri troch voľbách, ktoré vlastne, dohoda bola taká, že kandidáta nominuje strana SaS, dvakrát bol jeden kandidát, potom bol druhý kandidát, jednoducho pri troch voľbách alebo troch kolách volieb, presne neviem, ako sa to teda hovorí, sme držali sa tej línie, že podporíme kandidáta opozície. Ale keď sme videli, že aj po tretej voľbe opozícia naozaj, a hlavne teda to bola Ľudová platforma, nebola schopná naozaj plniť to, čo sľubuje pred kamerami, a poza bučky pri tajnej voľbe zďaleka nie všetci poslanci Ľudovej platformy hlasovali za kandidáta, na ktorom sa spoločne dohodli, tak sme si povedali, že ďalších kôl volieb sa už zúčastňovať nebudeme, kým naozaj opozícia nepríde ku kandidátovi, za ktorého sa všetci budú vedieť postaviť. A hlavne, ktorý bude vybraný vo verejnom výberovom konaní. To, že sme v tých troch kolách volieb, poslanci nášho klubu podporovali a držali sa tej dohody, tak je vidieť z toho, že v štvrtom kole klesol počet „za“ hlasov približne o počet ľudí na našom klube. Čiže ak by sme boli my tí, ktorí sme nepodporovali, tak by to ani nebolo cítiť a naďalej by mal kandidát opozície rovnakú podporu. Ale v momente, ako sme sa nezúčastnili štvrtého kola, tak v momente počet „za“ hlasov klesol plus-mínus o náš počet ľudí na klube. Čiže zďaleka nevolili všetci ľudia Ľudovej platformy, lebo predpokladám, že asi SaS-kári, keď si navrhli svojho kandidáta, volili. Ale čo je hlavné, ono to v podstate nevadí zo strany SMER-u. Alebo vôbec by nám to nikomu nemalo vadiť, že všetci poslanci nehlasovali ako teliatka možno za jedného kandidáta, lebo sme, niekto to tu dneska spomenul, myslím si, že kolega Hrušovský, sme parlamentná demokracia. A demokratické je myslieť si, čo uznám za vhodné, a hlasovať v súlade so svojím svedomím a presvedčením. A preto mi veľmi vadí potom ten prístup vlastne, ktorý od prvého kola aj Robert Fico nasadil, že vyžadoval, že aby do nohy celá opozícia hlasovala za kandidáta opozície. Ja by som to nikdy nevyžadoval. A viem si predstaviť a akceptoval by som to, ak by kandidát, niekto, alebo teda ľudia v opozícii, konkrétni poslanci povedali, mám problém s týmto kandidátom, nebudem ho voliť a čestne povie pred kamerami, nebudem ho voliť, nezúčastním sa voľby, alebo budem hlasovať proti nemu, vtedy je to fér. Samozrejme, vadilo mi to, že vlastne prezentovaná nejaká taká jednota pred kamerami, a v skutočnosti pri tajnej voľbe tá jednota už nebola. Toto mi vadilo. Ale to, že nejaký aj poslanec opozičný povie si, že nebude plniť nejakú dohodu alebo nejaký príkaz vedenia, by som nikdy tomu človeku nevyčítal. Veľmi ma ale mrzí tá prvá výhovorka, ktorú si, alebo zámienka, ktorú si Robert Fico našiel, a to, že vlastne odrazu vyžadoval, aby sme všetci poslanci opozície do nohy hlasovali za kandidáta, ktorého možno niektorí ani nepoznajú a nevedeli sa s ním stotožniť. Odvtedy to bolo presne vidieť, že Robert Fico hľadá cestu k svojmu vlastnému kandidátovi v tomto najdôležitejšom kontrolnom poste, aký na Slovensku máme. Aké ďalšie výhovorky a zádrhely alebo zámienky, ktoré boli, tak to vieme, či to už povedala pani Laššáková alebo teda kolega Martvoň, ale de facto tak museli si niečo vymyslieť. Dobre, je príliš mladý, dnes na Žilinku, alebo je príliš politický, ale o tom reč na začiatku nebola. Zas sa vrátim. Pred rokom Robert Fico ako veľmi dôležitý človek v Slovenskej republike, na ktorého sa upierajú zraky vašich voličov, ale aj tých ľudí, ktorí ho nevolili, od ktorého záleží to, či teda zajtra bude daň taká alebo onaká, ktorý je schopný prijať zákon cez svojich poslancov v priebehu dvoch dní, sľúbil, že bude rešpektovať nominanta opozície, a vôbec to nedodržal. Toto je problém. Nie to, že či volili všetci poslanci opozície, alebo nevolili všetci poslanci opozície, ale to, či Robert Fico dodržal alebo nedodržal svoj sľub. Nedodržal a dodnes ukazuje, že dodržať ho ani nechce. Čo sa však týka Najvyššieho kontrolného úradu, ide o najdôležitejší kontrolný úrad, najdôležitejší kontrolný post v Slovenskej republike. A preto ja by som všetkých vás, neviem, ako to dopadne, alebo lepšie povedané, predpokladám, ako to dnes dopadne, ale chcel by som vás s nádejou, že nie ste ešte opojení mocou, poprosiť o jedno, aby ste aj po tom, čo avizovali opozičné strany, alebo teda strany Ľudovej platformy, nedokonali svoj úmysel, že si zvolíte svojho vlastného človeka. Ak naozaj nie ste opojení mocou, ak naozaj vám ide o to, aby boli, aby sa spravovali verejné financie čisto, aby nezávislí ľudia mohli kontrolovať to, ako hospodária s peniazmi či vaši starostovia, primátori, alebo primátori opozičných strán, tak príďte s návrhom na verejné výberové konanie, ale ktorého sa budú môcť zúčastniť všetky politické strany. Keď vám teda nestačí iba návrh opozície, tak dobre, zúčastnite sa ho aj vy. A skúsme spoločne všetky politické strany nájsť kandidáta, ktorý nebude mať spoločné nič so žiadnou politickou stranou, a skúsme tam takéhoto kandidáta nejakého nominovať. Alebo teda dajte si takúto požiadavku na opozíciu, že keď cez verejné výberové konanie si vyberie kandidáta, tak ho budete rešpektovať, ale musí to byť verejné výberové konanie. Verte tomu, že v opozícii sú také vzťahy, že nebude to politický nominant, a minimálne my, keď by sme sa toho verejného výberového konania zúčastnili, tak určite nebudeme pritakávať na nejakého politického kandidáta, ktorý by vyhovoval konkrétnej politickej strane, a tlačili by sme ostatné strany do toho, aby tu bol naozaj nezávislý kandidát. Aj keby to nebolo to, čo na začiatku sľúbil Robert Fico, že teda bude akceptovať kandidáta opozície, ak by tam aj takáto, ale logická požiadavka bola, ja osobne sa viem s ňou zžiť, lebo je to od začiatku to, čo tvrdíme za náš klub, že na takýto dôležitý kontrolný post, na najdôležitejší kontrolný post v Slovenskej republike by mal byť nominovaný v prvom rade nestraník, aby nemohol byť zaviazaný akejkoľvek politickej strane. Dnes to tu zaznelo, že vlastne, však tam má, tuším, 30 dní na to, aby sa zbavil nejakých väzieb na politické strany. Je to naivné si myslieť, že ak niekto raz, keď mal väzbu s politickou stranou, že už potom jej zaviazaný nebude, ak napíše, alebo napíše nejaké čestné prehlásenie, alebo vystúpi z politickej strany alebo podobne. Keď tu dnes zaznelo, že sme zastupiteľská demokracia, to znamená, že všetky rozhodnutia, ktoré v zastupiteľskej demokracii sa robia, tak musia byť politické, lebo ich prijíma parlament, dovolím si nesúhlasiť, lebo si myslím, že ten, kto zastupiteľskú demokraciu vymyslel, tak určite nemyslel zastupiteľskú demokraciu typu, že parlament si zvolí vládu a ten istý parlament si zvolí napríklad šéfa NKÚ, ktorý bude sledovať kroky vlády a bude kontrolovať kroky vlády. Toto nie je parlamentná demokracia, to je parlamentná šaškáreň potom. Alebo parlamentná totalita doslova, kde si vlastne jedna časť moci, jeden pilier demokracie si uzurpuje absolútnu moc v štáte. Je niečo choré na tom, ak si vlastne vládna strana je schopná nominovať šéfa polície, šéfa súdov, šéfa prokuratúry. V podstate má v rukách vládu, prezidenta, parlament, úrad pre verejné obstarávanie. A dnes v podstate vám chýba jediný diel do toho diela, do dokonania diela, a to je post šéfa NKÚ. Ja naozaj tak, ako som povedal pred chvíľkou, pevne verím, že nie ste opojení mocou a že dokážete si ešte sami sebe, že vám zasvieti kontrolka a poviete si, že tento aspoň post by naozaj, keď nie opozícii, ale mal patriť nezávislému človeku. Ak to nebude a ak opojení mocou budete, tak ja iba spätne budem môcť konštatovať, že síce to nebola noc dlhých nožov, ale že to bol rok dlhých nožov, ktorý ste potichučky plazivým, plíživým spôsobom zrealizovali. A v tomto potom by bolo veľmi, by som bol veľmi nerád konštatovať, že vlastne Mečiar bol aspoň frajer, urobil to za jednu noc a netváril sa, aspoň na začiatku, na demokrata. Vy, ak tento post obsadíte svojím vlastným človekom, iba dokážete, že máte gény Vladimíra Mečiara a robíte to rafinovaným spôsobom. Iný rozdiel by potom medzi vami nebol. Ďakujem pekne.